IARSCRÍBHINN

Teachtaireacht de bhun Airteagal 3(2), Airteagal 13(3), Airteagal 20, agus Airteagal 22 de Rialachán (AE) 2023/… an … 2023 ón gCoimisiún lena gcuirtear chun feidhme Rialachán (CE) Uimh. 139/2004 ón gComhairle maidir le comhchruinnithe a rialú idir gnóthais

DRÉACHT

Le hAirteagal 3(2), Airteagal 13(3), Airteagal 20, agus Airteagal 22 de Rialachán [Uimh. [X]/2023 an [X] 2023] ón gCoimisiún lena gcuirtear chun feidhme Rialachán (CE) Uimh. 139/2004 ón gComhairle maidir le comhchruinnithe a rialú idir gnóthais (an “Rialachán Cur Chun Feidhme”) (1), ceanglaítear fógraí, aighneachtaí réasúnaithe, barúlacha ar agóidí ón gCoimisiún, gealltanais arna dtairiscint ag na gnóthais lena mbaineann agus an Fhoirm RM atá le cur faoi bhráid an Choimisiúin san fhormáid arna sonrú ag an gCoimisiún in Iris Oifigiúil an Aontais Eorpaigh.

Sonraíonn an Coimisiún leis seo, de bhun Airteagal 3(2), Airteagal 13(3), Airteagal 20, agus Airteagal 22 den Rialachán Cur Chun Feidhme, an fhormáid inar cheart fógraí, aighneachtaí réasúnaithe, barúlacha ar agóidí ón gCoimisiún, gealltanais arna dtairiscint ag na gnóthais lena mbaineann agus an Fhoirm RM (dá ngairtear na “Doiciméid” anseo feasta) a chur isteach.

1.1. Modh chun doiciméid a tharchur chuig an gCoimisiún

1. I dtaca le doiciméid faoi bhun mhéid 10 ngigibheart a tharchur, ba cheart iad a sheoladh go leictreonach agus úsáid á baint as EU Send Web (dá ngairtear “EU Send” feasta), ardán malartaithe idirlín an Choimisiúin chun doiciméid a tharchur go sábháilte ( 2 ) . Le EU Send, ní mór doiciméid a chlárú roimh ré agus bíonn ábhair a tharchuirtear trí EU Send faoi réir teorainneacha éagsúla ó thaobh méide de a d’fhéadfadh athrú. Más rud é gur faoi bhun 10 ngigibheart é méid ábhair a tharchuirtear ach gur mó ná teorainneacha méide EU Send é, ba cheart é a tharchur ina dhá chuid nó ina thrí chuid.

2. Ní mór foirm tharchuir a bheith ag gabháil le hábhair tharchurtha a sheoltar agus úsáid á baint as EU Send, foirm a sholáthraíonn EU Send. Ní mór an fhoirm tharchuir a chomhlánú i gceart agus go dícheallach.

3. I dtaca le hábhair tharchurtha os cionn mhéid 10 ngigibheart, féadfar iad a sheachadadh de láimh nó a sheoladh trí phost cláraithe chuig Ard-Stiúrthóireacht na hIomaíochta de chuid an Choimisiúin agus úsáid á baint as tiomántáin diosca chrua, arna bhformáidiú i sonraí neamh-chomhbhrúite atá comhoiriúnach le Microsoft Windows i bhfeireadh seachtrach USB 2.0 nó 3.0.

4. I dtaca le doiciméid a sheoltar trí phost cláraithe nó a sheachadtar de láimh, ba cheart iad a sheoladh chuig AS na hIomaíochta de chuid an Choimisiúin ag an seoladh a leagtar amach ar shuíomh gréasáin AS na hIomaíochta ( 3 ) . Féadfaidh moill eascairt as doiciméid a sheoladh chuig seirbhísí eile de chuid an Choimisiúin.

1.2. Na doiciméid a shíniú go leictreonach

5. Leis an roinn seo, leagtar amach sonraíochtaí teicniúla maidir le síniú na ndoiciméad a sheoltar go leictreonach, lena n-áirítear doiciméid a tharchuirtear trí úsáid a bhaint as EU Send mar aon leo siúd a sheachadtar chuig an gCoimisiún i ngairis stórála sheachtracha.

6. Chun go mbreithneofar doiciméid a chuirtear isteach go leictreonach ina ndoiciméid bhailí, ní mór iad a shíniú agus úsáid á baint as Ríomhshíniú Cáilithe (QES) amháin ar a laghad ar ríomhshíniú é a chomhlíonann na ceanglais a leagtar amach i Rialachán (AE) Uimh. 910/2014 (“Rialachán eIDAS”) ( 4 ) . Toisc nach n-aithnítear éifeacht dhlíthiúil a bheith ag aon ríomhshíniú seachas Ríomhshínithe Cáilithe amháin, ar éifeacht é atá coibhéiseach le sínithe lámhscríofa i mBallstáit uile an Aontais, ní ghlactar le cineálacha ríomhshínithe eile, amhail sínithe scanta nó Ríomhshínithe Ardleibhéil mar a shainmhínítear i Rialachán eIDAS mar shínithe nach gcomhlíonann ceanglais QES.

7. I dtaca leis an bhformáid QES, ní mór ceann de na formáidí dá dtagraítear i gCinneadh Cur Chun Feidhme (AE) 2015/1506 ón gCoimisiún a chomhlíonadh leis ( 5 ) nó na sonraíochtaí is déanaí uathu arna bhfoilsiú ag Institiúid Eorpach na gCaighdeán Teileachumarsáide.

8. Féadfar Seirbhísí Iontaoibhe Cáilithe a fháil ó Sholáthraithe Seirbhísí Iontaoibhe Cáilithe (QTSPnna) mar a shainmhínítear i Rialachán eIDAS. Is éard is QTSPnna ann soláthraithe seirbhísí tráchtála agus comhaltaí cáilithe de Scéim Iontaoibhe an Aontais Eorpaigh. Liostaítear QTSPnna i mBrabhsálaí an Liosta Iontaoibhe ( 6 )

9. I dtaca le haon earra digiteach nó le haon trealamh crua-earraí chun ríomhshíniú cáilithe a chumasú, amhail ríomhdheimhnithe cáilithe agus gairis ríomhshínithe cáilithe, ní mór don seoltóir é nó iad a cheannach agus is ar an seoltóir a bheidh an fhreagracht astu i gcónaí.

10. Déanfaidh an Coimisiún bailíochtú ar dhoiciméid a shínítear le ríomhshíniú cáilithe. Chun cur le muinín go n-éireoidh le ríomhshíniú cáilithe a bheidh le bailíochtú ag AS na hIomaíochta, is féidir bailíocht an ríomhshínithe a thástáil trí QTSP a thabhairt isteach a sholáthraíonn seirbhís um bhailíochtú cáilithe ach luach saothair a fháil ( 7 ) . Féadfar feidhmchlár idirlín an Choimisiúin um Sheirbhísí Ríomhshínithe a úsáid chun an bealach a oibrítear sin a léiriú freisin ( 8 ) . D’fhonn amhras a sheachaint, ní mór gan úsáid a bhaint as an ardán sin chun aon doiciméad a chur isteach a bhaineann le cás, nó aon fhaisnéis rúnda nó a bhaineann le cás sonrach.

11. Ní mór gan doiciméid shínithe a chriptiú ná aon deimhniú a bheith iontu, seachas deimhnithe a bhaineann le ríomhshínithe cáilithe.

12. Ní mór meiteashonraí an ríomhshínithe cáilithe a bheith ag teacht le sonraí teagmhála an tsínitheora. Agus úsáid á baint as ríomhshíniú cáilithe amháin nó as roinnt díobh chun doiciméad a shíniú, ar mhaithe le faisnéis, soláthair sonraí teagmhála an tsínitheora, mar aon leis an gcomhartha “ [ríomhshínithe] ” ag deireadh an doiciméid. Tá léiriú ó amharc ar an ríomhshíniú roghnach agus ní bhaineann aon luach dlíthiúil breise leis.

13. Le modhnuithe ar dhoiciméad sínithe, brisfear sláine aon ríomhshínithe atá ann cheana. Níor cheart an doiciméad a mhodhnú dá bhrí sin tar éis ríomhshíniú amháin nó níos mó a thabhairt isteach.

14. I dtaca le doiciméid a shínítear le ríomhshíniú, ní mór gan na doiciméid a bheith faoi ghlas ná faoi chosaint pasfhocail. Leis sin, cuirfear é ar a chumas do bhogearraí tiomanta an Choimisiúin an doiciméad a rochtain agus bailíocht an ríomhshínithe a fhíorú.

1.3. Sonraíochtaí teicniúla na ndoiciméad a chuirtear isteach go leictreonach

15. Leis an Roinn seo, leagtar amach sonraíochtaí teicniúla maidir le doiciméid a chuirtear isteach go leictreonach, lena n-áirítear ábhair tharchurtha a sheoltar trí úsáid a bhaint as EU Send mar aon leo siúd a sheachadtar chuig an gCoimisiún i ngairis stórála sheachtracha.

16. Ní mór gach doiciméad a chuirtear isteach i bhformáid leictreonach a scanadh le haghaidh víreas agus a bheith saor ó víris roimh iad a chur isteach. Scriosfaidh an Coimisiún aon chomhad ionfhabhtaithe agus caithfidh sé amach aon mheáin stórála sheachtracha ionfhabhtaithe. Féadfaidh an aighneacht a bheith neamhbhailí nó neamh-chomhlánaithe i ngeall ar chomhaid a dhéantar a scriosadh nó a chaitheamh amach.

17. I dtaca le doiciméid a chuirtear isteach agus úsáid á baint as EU Sign, ní mór gan na doiciméid sin a chriptiú. I dtaca le doiciméid a sheachadtar i ngairis stórála sheachtracha, moltar criptiú go mór. Níor cheart criptiú a chur chun feidhme ach ar leibhéal an choimeádáin amháin, chun nach mbeidh gach doiciméad a chuirtear síos i gcoimeádán sa ghaireas stórála faoi chosaint pasfhocail. Ba cheart pasfhocail díchriptiúcháin a sheoladh faoi chumhdach ar leithligh.

18. Ní mór gach doiciméad a bheith i bhFormáid Doiciméad Iniompartha (PDF) nó i scarbhileog (XLSX) (faoi réir phointe 21 thíos). Ní mór doiciméid i bhformáid PDF a bheith inchuardaithe, mar PDFanna a chruthaítear go digiteach nó trí na doiciméid a bheith scanta chun teacht ar aithint optúil carachtar (OCR). I dtaca le doiciméid i bhformáid XLSX ní mór iad a chur isteach agus na sonraí foluiteacha uile neamhfholaithe agus gach foirmle agus algartam foluiteach ag feidhmiú.

19. Ba cheart doiciméid a ainmniú ar bhealach a fhágfaidh go mbeifear in ann an roinn ábhartha a aithint go héasca san Fhoirm CO, Foirm Ghearr CO, Foirm AR nó Foirm RM dá dtagraítear iontu. Ba cheart uimhir an imeachta, dá ndéantar an aighneacht, a bheith in ainm gach doiciméid freisin. Ní mór gan carachtair speisialta nó carachtair nach carachtair Laidine iad a chur isteach in ainmneacha doiciméid agus ní mór an chonair iomlán a bheith teoranta do 250 carachtar.

20. Ní mór doiciméid i bhformáid PDF a mharcáil ar gach leathanach le haitheantas corparáideach agus le huimhreacha rialaithe doiciméad leantacha (e.g., ABC-00000001).

1.4. Sonraíochtaí breise le haghaidh doiciméid inmheánacha a chuirtear isteach mar chuid de roinn 5.4 den Fhoirm CO

21. Ní mór doiciméid a chur isteach san fhormáid bhunaidh (i.e. gan iad a bheith tiontaithe in PDF lena gcur faoi bhráid an Choimisiúin mar chuid den Fhoirm CO).

22. Ní mór ríomhphoist agus comhaid eile a chur isteach mar chomhaid aonair (níor cheart iad a bheith i bhformáidí “.pst”, “.zip” ná “.nsf”). Ba cheart comhaid .nsf a thiontú go mbeidh siad in aon fhormáid ríomhphoist “aonair” ar bith (amhail .msg nó .eml).

23. Ní mór doiciméid a tharchur agus iad iomlán agus gan folú déanta ar aon chuid díobh. Ní mór na meiteashonraí foluiteacha uile a choimeád slán. Ní fhéadfar aon bhogearra a úsáid lena ndéantar dídhúbláil nó srathú ríomhphoist.

1.5. Modhanna malartacha chun doiciméid a shíniú agus a chur faoi bhráid AS na hIomaíochta.

24. Más rud é nach bhfuil feidhmchlár EU Send ar fáil ar chúiseanna cothabhála nó teicniúla nach bhfuil faoi smacht an Choimisiúin, téigh i dteagmháil láithreach le Foireann Tacaíochta TF EU Send ag COMP-EU-SEND@ec.europa.eu. Ná húsáid an seoladh ríomhphoist sin chun aon doiciméad a chur isteach ná chun aon fhaisnéis rúnda nó a bhaineann le cás sonrach a phlé.

25. I gcás nach mbeidh sé indéanta ar bhonn teicniúil agus ina gcomhaontóidh an Coimisiún go heisceachtúil gur féidir modhanna tarchuradóireachta eile a úsáid, i dtaca le doiciméid faoi bhun mhéid 10 ngigibheart, féadfar iad a sheachadadh de láimh nó a sheoladh trí phost cláraithe chuig AS na hIomaíochta agus úsáid á baint as gairis stórála sheachtracha amhail USB, CD, nó DVD nó as tiomántáin diosca chrua, arna bhformáidiú i sonraí neamh-chomhbhrúite atá comhoiriúnach le Microsoft Windows i bhfeireadh seachtrach USB 2.0 nó 3.0. Ní mór na doiciméid sin a shíniú go digiteach le ríomhshíniú cáilithe.

26. Más rud é go gcomhaontaíonn an Coimisiún nach bhfuil sé indéanta doiciméid a shíniú le ríomhshíniú cáilithe, féadfar cóip pháipéir den aighneacht chomhlánaithe atá sínithe de láimh a sheachadadh de láimh nó a sheoladh ar an bpost cláraithe chuig AS na hIomaíochta de chuid an Choimisiúin. Sa chás sin, ní mór dhá chóip dhigiteacha den aighneacht iomlán a bheith ag gabháil leis an aighneacht, agus iad i ngairis stórála sheachtracha (amhail USB, CD, nó DVD nó tiomántáin diosca chrua, arna bhformáidiú i sonraí neamh-chomhbhrúite atá comhoiriúnach le Microsoft Windows i bhfeireadh seachtrach USB 2.0 nó 3.0) le haghaidh faisnéise. Ní mór dearbhú arna shíniú de láimh a bheith ag gabháil leis an aighneacht freisin, lena luaitear gur ionann an chóip pháipéir shínithe agus na cóipeanna digiteacha.

Dáta infheidhmeachta na teachtaireachta seo Beidh feidhm ag na treoracha atá sa teachtaireacht seo ó lá theacht i bhfeidhm an Rialacháin Cur Chun Feidhme..

(1) IO L….

(2) Chun treoracha a fháil faoin mbealach le húsáid a bhaint as EU Send (ar a dtugtar “eTrustEx” freisin), féach ar https://ec.europa.eu/competition-policy/mergers/practical-information_en.

(3) https://ec.europa.eu/competition-policy/mergers/practical-information_en.

(4) Rialachán (AE) Uimh. 910/2014 ó Pharlaimint na hEorpa agus ón gComhairle an 23 Iúil 2014 maidir le ríomh-shainaitheantas agus seirbhísí iontaoibhe le haghaidh ríomh-idirbheart sa mhargadh inmheánach agus lena n-aisghairtear Treoir 1999/93/CE (IO L 257, 28.8.2014, lch. 73).

(5) Cinneadh Cur Chun Feidhme (AE) 2015/1506 ón gCoimisiún an 8 Meán Fómhair 2015 lena leagtar síos sonraíochtaí i ndáil le formáidí ríomhshínithe ardleibhéil agus ríomhshéalaí ardleibhéil atá le haithint ag comhlachtaí san earnáil phoiblí de bhun Airteagal 27(5) agus Airteagal 37(5) de Rialachán (AE) Uimh. 910/2014 ó Pharlaimint na hEorpa agus ón gComhairle maidir le ríomh-shainaitheantas agus seirbhísí iontaoibhe le haghaidh ríomh-idirbheart sa mhargadh inmheánach (IO L 235, 9.9.2015, lch. 37).

(6) Liostaítear QTSPnna in aghaidh an Bhallstáit den Aontas anseo: https://esignature.ec.europa.eu/efda/tl-browser/#/screen/home. I dtaca le deimhniú cáilithe a sholáthar lena ríomhshíniú, rud a cheanglaítear le haghaidh ríomhshíniú cáilithe, ní féidir déanamh amhlaidh ach le QTSPnna ar a bhfuil an chlib “QCert for Esig” agus leo sin amháin.

(7) Liostaítear QTSPnna in aghaidh an Bhallstáit den Aontas anseo: https://esignature.ec.europa.eu/efda/tl-browser/#/screen/home. Is féidir le QTSPnna ar a bhfuil an marc “QVal for QESig” seirbhís um bhailíochtú cáilithe a sholáthar le haghaidh ríomhshínithe cáilithe.

(8) Tá feidhmchlár idirlín an Choimisiúin um Ríomhsheirbhísí Sínithe ar fáil ag https://ec.europa.eu/cefdigital/DSS/webapp-demo/validation.